Rygtet har floreret kraftigt i de seneste par dage, og nu er det officielt: Kevin Magnussen skal køre Formel 1 i den kommende sæson for teamet McLaren.

På sin hjemmeside skriver McLaren:

- McLaren er glade for at kunne annoncere, at Kevin Magnussen vil slutte sig til Jenson Button som Formel 1-kører i 2014. Det er Jensons femte år, og Kevins første år som McLaren Formel 1-kører, står der.

Teamet hæfter sig ved, at netop kombinationen mellem erfaring og talent vil give det rigtige setup for holdet i den kommende sæson.

- Jeg er ovenud lykkelig for at få min debut i Formel 1. Jeg vil sige det så enkelt, at holdet er det bedste. Jeg har drømt om at køre for McLaren siden jeg var en lille dreng, og det er ingen overdrivelse, at jeg har dedikeret næsten hver eneste dag af mit liv til at blive McLaren Formel 1-kører, siger Kevin Magnussen.

- Jeg får en helt ideel holdkammerat i Jenson. Han er ekstremt hurtig, erfaren og dygtig til det rent tekniske. Han er Formel 1-verdensmester, og det håber jeg en dag at kunne gøre. Derfor er jeg fast besluttet på at lære så meget fra ham, som jeg kan, fortsætter Magnussen.

Aftalen gælder for sæsonen 2014, og er kulminationen på et sandt drømmeår for Kevin Magnussen. Den 21-årige dansker vandt Formel Renault 3,5-serien i overbevisende stil foran flere andre Formel 1-aspiranter, og udviste moden og velovervejet kørsel undervejs.

Kevin Magnussen bliver den fjerde dansker, der kører Formel 1. Nicolas Kiesa, Tom Belsø og Kevins egen far, Jan Magnussen, er navnene på de tidligere kørere med dansk pas.

Kevin Magnussen er ikke helt ukendt i Formel 1-kredse. I to omgange har han været testkører på McLarens Formel 1 bil. En tjans Magnussen tog sig af med kærlig hånd, da han i november sidste år efterlod flere etablerede Formel 1 kørere i støvet og satte bedste omgangstid på Yas Marina-banen i De Forenede Arabiske Emirater.

Kevin Magnussen kører sit første Formel 1 Grand Prix den 15. marts på Albert Park i Melbourne.